明妃曲二首  其二
作者：曾鞏
朝代：宋

paragraphs: 蛾眉絕世不可尋，能使花羞在上林。
自信無由污白玉，向人不肯用黄金。
一辭椒屋風塵遠，去託氈廬沙磧深。
漢姬尚自有妒色，胡女豈能無忌心。
直欲論情通漢地，獨能將恨寄胡琴。
但取當時能託意，不論何代有知音。
長安美人誇富貴，未央宮殿競光陰。
豈知泯泯沈烟霧，獨有明妃傳至今。